text: De tjener ekstra fordi de taler tysk
  16 november 2016 kl. 16.05
  Producenterne af juletræer i Tønder tjener ekstra godt, fordi de selv kan sælge deres juletræer til Tyskland. De kan nemlig sproget.
  I Tønder Kommune tjener juletræsproducenterne op til 25.000 kr. ekstra, hver gang de leverer et vognlæs juletræer til deres helt store marked, Tyskland. Hvorfor? Fordi de er gode til at tale tysk. Det betyder, at de selv kan sælge deres træer direkte til kunderne i Tyskland. Derved sparer de et salgsled, og kan i stedet score fortjenesten selv.
  Torben Ravn, Plantningssselskabet i Skærbæk: "Jeg kan gøre det selv og komme direkte ind på det tyske marked"
  Torben Ravn, skovfoged hos Plantningsselskabet i Skærbæk og bestyrelsesmedlem i foreningen Dansk Juletræer, siger til TV SYD, at en dansk producent, som ikke taler tysk, er nødt til at finde en gossist, som kan hjælpe ham ind på det tyske marked.
  - Men jeg kan gøre det selv og komme direkte ind på det tyske marked, siger Torben Ravn.
  Der er godt 100 juletræsproducenter i Tønder Kommune.  Hvert år frembringer de en halv million juletræer, 90 pct.af dem eksporteres til Tyskland, som jo ligger lige op ad kommunegrænsen.
  Tyskerne er ofte overrasket over, hvor gode vi er til at tale tysk, siger Torben Ravn.
  Bernd Wegner, juletræssælger, Flensborg: "Man har stor tiltro til en producent, som taler det samme sprog som køberen"
  I Flensborg siger juletræshandler Bernd Wegner til TV SYD, at man har stor tiltro til en producent, som taler ens eget sprog.
  - For et menneske man kan tale med, har man tillid til, siger Bernd Wegner.
  Tønder Kommune bakker op om producenternes store kompetencer indenfor eksport af juletræer til det store naboland. Kommunen har etableret et offentligt finansieret eksporthus, som understøtter de lokale virksomheder med personlig eksportvejledning først og fremmest til det store tyske nabomarked.
  